## Sanitat convocarà després de l’estiu el primer concurs de mèrits per a cobrir places en zones de difícil cobertura

*** Gómez ha destacat que a través d’esta mesura es pretén també fidelitzar els professionals, que romandran en els llocs triats com a mínim durant tres anys
* La finalitat és garantir una assistència sanitària integral en condicions d’equitat en tot el sistema valencià de salut
* Des de l’aprovació del decret que regula les zones de difícil cobertura la Conselleria de Sanitat ha cobert 338 places de metges i professionals d’infermeria especialitzada en estes zones
* Sanitat finalitza en l’Hospital de Vinaròs, les obres de millora del sistema de monitoratge de les Urgències i l’UCI, la renovació completa dels 10 boxs de la Unitat de Reanimació Postanestèsica i la reforma del laboratori i de l’Hospital de Dia**

El conseller de Sanitat, Marciano Gómez, ha anunciat durant la seua visita a l’Hospital de Vinaròs la convocatòria d’un procés de selecció mitjançant concurs de mèrits en els departaments amb llocs considerats de difícil cobertura “per a facilitar l’accés dels professionals de Medicina i Infermeria especialitzada a places estructurals en propietat, i garantir així una major estabilitat d’ocupació”.

D’esta manera, la Conselleria està treballant en el disseny de l’oferta de places que s’inclouran en este concurs excepcional, la convocatòria del qual està prevista per a després de l’estiu. Esta mesura s’emmarca en el Decret llei 2/2024 de mesures extraordinàries dirigides a garantir l’assistència sanitària integral i en condicions d’equitat en el Sistema Valencià de Salut, aprovat pel Consell el mes de febrer de 2024, “amb l’objectiu de pal·liar el dèficit de professionals que afecta diversos departaments de salut, entre ells el de Vinaròs”, ha explicat el conseller.

Així, segons ha indicat el conseller “es tracta d’un decret pioner a escala nacional, que hui dia està donant resultats molt positius fins al punt d’haver contractat ja 338 facultatius i professionals d’infermeria especialitzada en les zones declarades de difícil cobertura de tota la Comunitat Valenciana”.

A més, “altres comunitats autònomes s’han interessat pel model i estan executant places de difícil cobertura, igual que el mateix Ministeri de Sanitat en nomenar este tipus de places i les incentivacions que impliquen en l’esborrany de l’estatut marc”, ha puntualitzat Gómez.

**Mesures incentivadores**

Cal assenyalar que, segons ha explicat el conseller “l’accés a este tipus de places implica una sèrie de mesures incentivadores per als professionals quant a docència, investigació i la possibilitat per a cobrir estes places a través d’un concurs de mèrits”.

De fet, el decret arreplega incentius relacionats amb una millor puntuació en els barems pels servicis prestats, el foment de la progressió del grau professional o la prolongació en el servici actiu voluntari, entre altres.

Així mateix, mitjançant este decret es pretén potenciar la fidelització dels professionals. Per això, s’establixen unes garanties d’estabilitat i permanència en el lloc de difícil cobertura adjudicat perquè el personal seleccionat per concurs s’incorpore i romanga diversos anys en l’acompliment efectiu del lloc, amb l’obligació de romandre almenys tres anys en estos llocs.

Des que s’aprovara esta normativa, dissenyada per a fer front a l’escassetat de professionals, la Conselleria de Sanitat ha declarat de difícil cobertura diverses zones assistencials o llocs de treball de diferents especialitats.

Fins al moment, es consideren departaments de salut de difícil cobertura Vinaròs, Requena, Elda, Orihuela, Torrevieja, Hospital d’Ontinyent i Departament de Salut de Dénia, així com les zones bàsiques de salut d’Ademús, Chelva i Titaguas.

**Millores a l’Hospital de Vinaròs**

Durant la seua visita a l’Hospital de Vinaròs, Marciano Gómez ha mantingut una reunió amb la gerent del departament, Ana Isabel Teijelo, juntament amb resta de l’equip de l’equip directiu per a conéixer de primera mà les inquietuds de les diferents especialitats assistencials.

El conseller ha destacat les obres de millora en les quals treballa la Conselleria de Sanitat per a garantir la millor atenció sanitària als ciutadans de Vinaròs. De fet, ja ha finalitzat l’obra de millora del sistema de monitoratge de les Urgències i l’UCI de l’hospital, una actuació que ha suposat una inversió de quasi 400.000 euros, així com la reforma del laboratori i de l’Hospital de Dia.

D’altra banda, s’ha dut a terme la renovació completa dels 10 boxs de la Unitat de Reanimació Postanestèsica (URPA), que ha comptat amb un import de quasi 200.000 euros.

De la mateixa manera, es preveu la construcció d’un nou edifici al costat de l’Hospital Vinaròs que albergarà un centre per a hospitalització de salut mental amb un pressupost estimat de 2 milions d’euros, que comptarà a més amb consultes externes de psiquiatria i psicologia, una planta d’hospitalització a domicili i un heliport en la coberta.

Finalment, entre les millores de les infraestructures es durà a terme les obres d’ampliació de l’Hospital de Vinaròs, amb un pressupost de 2,1 milions d’euros per a ampliar amb 18 consultes externes les àrees de Traumatologia i Oftalmologia, la qual cosa permetrà garantir una assistència de qualitat a la població, així com una millora de les condicions dels professionals en l’acompliment de les seues funcions.

Finalment, el conseller de Sanitat s’ha referit al segon centre de salut de Vinaròs que serà un centre sanitari integrat ja que disposarà, a més de Medicina de Família i de Pediatria, de Rehabilitació, de Salut Mental i especialitats, com ara Oftalmologia o Traumatologia.

Fecha: 27/03/2025